Михаил Лъкатник
Необикновено състезание

chitanka.info

Тая сутрин още в тъмно

Снежният човек

се провикна:

— Е, хей, съмна!

В село Челопек

днес ще има състезание

в чест на Дядо Мраз.

Хайде идвайте! Внимание!

Съдия съм аз!

Със шейните пръв на спускане

кой ще е, не знам,

но при падане и друскане

рев да няма там.

За награда на юнаците

ще раздам метли —

да си изметат калпаците,

пълни с двойки зли.

Ще им дам и от тупалките,

плетени за прах,

на лентяите седалките

да отупат с тях.

Хей, не гледайте оплезени!

Кърпички за вас,

мамини синчета глезени,

носи Дядо Мраз.

В тях да плачете и мънкате,

че навън е студ,

че са много тънки кънките

и крепят ви с труд…

Ето, вече обед стана.

Снежният човек

кани всички на мегдана

в село Челопек.

Вика той, крещи:

— Внимание!…

Но… не знам, уви!

На такова състезание

кой ще се яви?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.